text: Mette Heide tabte kampen
  29 april 2010 kl. 15.54
  Mette Heide, Esbjerg, var blandt de første som startede en folkeindsamling til sin kræftbehandling i Tyskland. Hun døde mandag.
  Den 32-årige sygeplejerske blev behandlet af den omstridte overlæge Thomas Vogl, der tager private patienter fra Danmark. Hans metoder og resultater er aldrig blevet dokumenteret over for de danske sundhedsmyndigheder.
  Senest er Thomas Vogl blevet kritiseret af kræftlæger på Vejle Sygehus.
  
  Kunne dømmes
  - Hvis behandlingen var foretaget her i landet, så ville den pågældende læge efter min bedste faglige overbevisning kunne dømmes for ikke at leve op til bedste specialiststandard, sagde professor og overlæge Anders Jacobsen på baggrund af et konkret patientforløb.
   
  Mette Heide fik indsamlet godt 560.000 kroner til behandlingen.
  I første omgang blev hun erklæret rask, selv om hun var opgivet af de danske kræftlæger. En ny kræftsygdom stødte til, og den kostede hende livet.
  Mette Heide efterlader sin ægtefælle og to børn.
  